b'\n_START_ARTICLE_\nMilan Vidmar\n_START_PARAGRAPH_\nMilan Vidmar (22. juuni 1885 Ljubljana \xe2\x80\x93 9. oktoober 1962 Ljubljana) oli sloveeni elektriinsener, maletaja, malekohtunik ja literaat, rahvusvaheline suurmeister (1950),  rahvusvaheline arbiiter. _NEWLINE_Vidmar \xc3\xb5ppis masinaehitust Viini \xc3\x9clikoolis. Ta l\xc3\xb5petas \xc3\xbclikooli 1907. aastal. Kaitses 1910. aastal doktoriv\xc3\xa4itekirja. 1919. aastal sai ta Ljubljana \xc3\xbclikooli professoriks. Rajas \xc3\xbclikoolis elektrotehnika teaduskonna. 1948. aastal oli ta elektrotehnika instituudi rajajaid Ljubljanas._NEWLINE_Maletajana sai Vidmar esimeseks Jugoslaavia malesuurmeistriks. Ta m\xc3\xa4ngis edukalt paljudel turniiridel. Aastavahetusel 1925/1926 Hastingsis jagas rahvusvahelisel turniiril esikohta koos Aleksandr Alehhiniga. _NEWLINE_Vidmar m\xc3\xa4ngis Jugoslaavia v\xc3\xb5istkonna koosseisus kahel maleol\xc3\xbcmpial (1931, 1935)._NEWLINE_Ta tegutses malekohtunikuna. Oli Haagis ja Moskvas m\xc3\xa4ngitud 1948. aasta male maailmameistriv\xc3\xb5istluste turniiri ja 1950. aastal Dubrovnikus peetud maleol\xc3\xbcmpia peakohtunik.'